Imtella' Lulju 16, 2021 Għexieren ta' Maltin u persuni residenti f'Malta li kmieni dalgħodu waslu Sqallija permezz tal-katamaran ma ntalbux jippreżentaw test tal-PCR biex setgħu jibdew il-btala tagħhom f'din il-gżira. Dan wara li l-Aġenzija tal-aħbarijiet ANSA flimkien ma' bosta midja lokali rrappurtaw li kull min jasal Sqallija minn Malta jew vjaġġaturi li kienu Malta fl-aħħar 14-il ġurnata riedu jippreżentaw riżultat negattiv ta' swab test, minbarra ċ-ċertifikat tat-tilqima. Huma kkwotaw digriet li ħareġ il-President tar-Reġjun ta' Sqallija, Nello Musumeci, li fih ingħad li turisti li jaslu fi Sqallija minn Malta, Spanja, Portugall u minn pajjiżi mhux Ewropej – Indja, Brażil, Bangladesh u Sri Lanka kellhom jippreżentaw test negattiv tal-Covid-19. tvm.com.mt tkellem ma' bosta Maltin li lbieraħ marru jagħmlu dan it-test biex jassiguraw li malli jaslu Sqallija jibdew il-btala tagħhom mingħajr xkiel. Madankollu, ħadd mill-Maltin li dalgħodu wasal Sqallija bil-katamaran li telaq minn Malta għall-ħabta tal-5.00 a.m. ma ntalab jippreżenta dan it-test għax fi kliemhom iċ-ċertifikat tal-vaċċin kien biżżejjed. "Infaqna l-flus għalxejn. Għax kulma talbuna kien iċ-ċertifikat tal-vaċċin Ewropew u xejn aktar", qalilna wieħed mill-passiġġieri li daħal Sqallija mingħajr ebda problemi. F'post fuq Facebook, il-kumpanija Virtu Ferries qalet li minkejja d-digriet iffirmat mill-President tar-Reġjun ta' Sqallija, il-passiġġieri Maltin u dawk residenti f'Malta setgħu jidħlu Sqallija biċ-ċertifikat tat-tilqima biss.